Ulla Tørnæs (V), 2011-11-25:
Det skal altid kunne betale sig at arbejde, det skal altid kunne betale sig at yde en ekstra indsats.
Faktisk kan man sige, at det er hele forudsætningen for vores samfund, hvor vi gennem høje skatter finansierer vores mange forskellige velfærdsydelser.
Det skal altid kunne betale sig at arbejde; det har altid været og vil altid være en meget vigtig og afgørende målsætning for Venstres politik.
Før VK-regeringen kom til, var medierne ofte fyldt med historier, der kunne fortælle om eksempler på familier, der blev fastholdt i kontanthjælpssystemet.
Et så voldsomt beløb er anstødeligt, det strider imod almindelige menneskers retfærdighedssans.
En eller anden form for samlet loft kommer vi nok ikke uden om.
Det sagde Poul Nyrup Rasmussen, og hvor er jeg enig!
VK-regeringen indførte netop det loft, som Poul Nyrup Rasmussen omtaler.
Nu vil den nye regering vende tilbage til det, som Poul Nyrup Rasmussen omtalte som anstødeligt.
At være selvforsørgende er efter min opfattelse en væsentlig nøgle til et bedre liv og en bedre integration i det danske samfund.
Derfor har vi under VK-regeringen fra 2001 og frem til september i år holdt fast i, at det netop skal kunne betale sig at arbejde.
Det betyder, at der skal være en mærkbar økonomisk gevinst for den enkelte ved at arbejde frem for at være på passiv forsørgelse.
Jeg er faktisk meget stolt af at have medvirket til, at der gennem de seneste 10 år er sket en væsentlig stigning i incitamentet til at være i job.
I 2001 havde 185.000 personer i Danmark en økonomisk gevinst på under 1.000 kr. om måneden ved at være i job frem for på offentlig forsørgelse.
I 2011 er det tal reduceret til 74.000 personer.
Denne markante reduktion skyldes bl.a. indførelsen af kontanthjælpsloftet og starthjælpen, og vi ved fra flere forskellige undersøgelser, at såvel kontanthjælpsloftet som starthjælpen har medvirket til, at flere er kommet i beskæftigelse de seneste 10 år.
Når regeringen nu har fået sit lovforslag her vedtaget efter hårdt pres – går jeg ud fra – fra sit parlamentariske grundlag, nemlig Enhedslisten, vil det f.eks. betyde, at for et ægtepar på kontanthjælp skal den ene ægtefælle have et job med en indtægt på over 30.000 kr. om måneden, for at det skal kunne betale sig at skifte kontanthjælpen ud med en lønindtægt.
Det tror jeg de fleste er enige i ikke er særlig realistisk.
Lovforslaget vil derfor medvirke til at fastholde en stor gruppe i kontanthjælpssystemet.
I dag har praktisk talt alle familietyper en økonomisk fordel, ved at blot den ene tager et arbejde på mindstelønsniveau.
Det smadrer regeringen nu med dette lovforslag.
Det er for mig helt uforståeligt, at regeringen på den måde vil ødelægge mulighederne for mange for at vende tilbage til arbejdsmarkedet
Økonomien i lovforslaget må vi have lidt mere klarhed over, og det samme gælder lovforslagets effekt på arbejdsudbuddet.
Det er ikke omtalt i bemærkningerne til lovforslaget, og det forstår jeg så sandelig godt, for det er ikke noget godt regnestykke fra regeringen.
Så også det må vi naturligvis have klarhed over gennem udvalgsbehandlingen.
Jeg har hæftet mig ved, at finansministeren i flere forskellige sammenhænge har understreget, at lovforslaget her vil have en betydelig negativ virkning på arbejdsudbuddet, ja, i størrelsesordenen 2.000-4.000 fuldtidspersoner, og det kan jo undre, al den stund at man i regeringsgrundlaget har givet løfte om at øge arbejdsudbuddet.
Ja, det her er altså et forslag, der går stik imod regeringens eget løfte om at øge arbejdsudbuddet.
Men det må vi jo så spørge ind til i udvalget.
Jeg hæfter mig ved, at regeringen med dette lovforslag bryder forliget om flere i arbejde.
Det kan jeg blot tage til efterretning, for det er jo sådan, regeringen ønsker det.
Det synes jeg er trist, og jeg synes sådan set, det danske arbejdsmarked har fortjent bedre.
Hvad blev der af de fine ord, ikke mindst fra statsministeren, om det brede politiske samarbejde i Folketinget?
Nå, ja, det var måske heller ikke noget løfte, men bare nogle fine ord?
Når jeg så er ved det, kan jeg, hvis ministeren skulle have glemt det, oplyse, at Venstre ikke har lavet nogen satspuljeaftale med regeringen, der indeholder særlige indsatser i relation til, at regeringen nu afskaffer introduktionsydelsen.
Det må foregå for ministerens egen regning og kan således ikke være en del af satspuljen.